Aboe Dhabi (Arabies: أبو ظبي} Imārat Abū Ẓaby) is een van die sewe outonome emirate van die Verenigde Arabiese Emirate (VAE) wat op die Arabiese Skiereiland aan die Persiese Golf geleë is. Aboe Dhabi is met 'n oppervlakte van 67 340 km² die grootste deelstaat van die VAE met 'n bevolking van 2,33 miljoen, waarvan die oorgrote meerderheid (sowat tagtig persent) buitelanders is. Die gelyknamige hoofstad dien ook as regeringsetel van die VAE. Die emiraat, wat grotendeels uit woestynvlaktes bestaan, grens in die weste en suide aan Saoedi-Arabië, in die ooste aan Oman, en in die noordooste aan die emirate Doebai en Sharjah. Meer as 400 kilometer van die VAE se kuslyn is in Aboe Dhabi geleë, net soos sowat tweehonderd eilande.